በአሁኑ ጊዜ በዓለማችን ላይ ረጅም እድሜን በመኖር ቀዳሚዎች የሆኑት ህዝቦች የሞናኮ፣ የጃፓን እና የሲንጋፖር ዜጎች ናቸው። በእነዚህ ሀገራት ያሉ ዜጎች ረጅም ዕድሜን መኖር ብቻም ሳይሆን ጥሩ እና ጤናማ ህይወትን እንደሚመሩ መረጃዎች ያመለክታሉ። ለዚህ ረጅም እድሜ የመኖር ምስጢሩ የተለየ ነገር ሳይሆን ጤናማ የአመጋገብ ስርዓት ስላላቸው እና ለዚህ ጠቃሚ የሆኑ የምግብ አይነቶችን በማዘውተራቸው ነው ይላል ሜዲካል ኒውስ። እርጅና ለፍጡራን ሁሉ የማይቀር የእድሜ ሽክርክሪት ቢሆንም ያለ ጊዜው ሲከሰት ግን ከዚህ ሽክርክሪት ውጪ ይሆናል። በአብዛኛው ብዙም ልብ ሳንል የምናደርጋቸው ነገሮች ቀን እየጨመረ ሲሄድ ይሄንን ክስተት ያስከትላሉ። በተለይ አመጋገብን በተመለከተ ለአፍ የጣፈጠ እና ቀላል የሆነን ነገር ሁሉ መመገብ የማርጀት ሂደቱን ማፋጠን ነው ይላል የሜዲካል ኒውስ ዘገባ። በመሆኑ በየዕለት የአመጋገብ ስርዓታችን ውስጥ ለተለያዩ የጤና እክሎች በመዳረግ የእርጅና ጊዜን ከሚያፈጥኑ ነገሮች ራስን መከላከል የሚቻልበትን መንገድ የተለያዩ ጥናቶችን በመጥቀስ ያቀርባል። እርጅናን ሊያዘገዩ የሚችሉ የምግብ አይነቶችም የሚከተሉት ናቸው ይላል ዘገባው።
